Ngə́ mod a yi və́ mə̄túnuŋa mə́ mvɔ̄í, ngə́ a və́ éyə́m ńnēn ngə́ ńnōm ngə́ kig ǹgál a yi nyé və̄ Ńtí təge ai mǎn átɔ́n. 2A yi sám wɔ́ wóé á ńlō étsígā tē ǎ ngawé dzɔ̄ ásū ḿbɛ́ ndá bikóán. Ńdɔ̄ fə bəfada bə́ mvóg Áron bâyi wɔdan álatâr ai məkǐ mə́tē. 3Ású mə́túnuŋa mə́ mvɔ̄í má, bâyi və́ Ńtondôbə é ngab nyí: məvɔ́ŋ yā máyali miǹya, ávɔ́ŋ ásə̄ yā lə́ nə́ á miǹya á yób, 4mim̀bǎŋ mí ótám míbɛ̄, ávɔ́ŋ láyali myá ai mim̀bîg ai ndalaga avɔ́ŋ yǎ ā yi vaa á ésə̄g ai á mim̀bǎŋ mí ótám. 5Ńdɔ̄ bɔ́n bə́ Áron báyī byá tum âlatâr á yōb ḿbámāná ai étsígā yā bátum á ndóan á ndzaag yǎ yāyóŋ á ndóan dzóm tē é nə mətúnuŋǎ yā mákúndi enyǔm məsan á mís mə́ Ńtondôbə. 6Ngə́ mān éyə́m ńtɔ̄g énye a túnī ású mə̄túnuŋa mə́ élad ású Ńtondôbə, ǹnóm ngə́ ńgāl ḿbya a túniŋi, á bí nə́ təge ai atǎ, 7ngə́ a túnī á kig etɔŋ ńtómbá, a zaa wɔ́ lə́dē Ńtondôbə. 8A yi bəde wɔ́ á ńlō étsígā tē á yób ǎ ngazu dzɔ́ wē á ḿbɛ̄ sí ndá bikóán. Ńdɔ̄ mvóg Áron báyi wɔdan álatâr ai məkǐ móé. 9Á mə́túnuŋa mə́ mvɔ̄í mā, a yi və́ Ńtondôbə məvɔ́ŋ á ńnām yā bə́ tūm á ndóan ású Ǹtondôbə: ngə́m ai é byə́m bísə̄ yā étē ai mə́vɔ́ŋ yā máyali miǹya ai mə́vɔ́ŋ mə́sə məvɔ́g yā miǹya. 10Mim̀bǎŋ mí ótám míbɛ̄ ai məvɔ́ŋ yā máyali myá, mí tīī á míḿbîg mí mvús, á ndalaga esə́g ésə yǎyi kyábī á mim̀bǎŋ mí ótám. 11Fada a yi tum é byə́m bísə̄ bí âlatâr: bí nə bidí mə́túnuŋǎ yā bátum á ndóan ású Ǹtondôbə. 12Ngə́ mə̄túnuŋa móé mə́ nə̄ kábad, a yi dzɔ́ və́ Ńtondôbə